Na podlagi 57. člena Zakona o javnih uslužbencih (Uradni list RS, št. 63/07 – uradno prečiščeno besedilo in naslednji, v nadaljevanju ZJU), **Okrožno državno tožilstvo v Ljubljani, Slovenska cesta 41, 1000 Ljubljana**, **objavlja interni natečaj za zasedbo prostega uradniškega delovnega mesta za nedoločen čas, s 6-mesečnim poskusnim delom,**

**SVETNIK V PRAVOSODJU – VODJA KADROVSKE SLUŽBE, št. delovnega mesta 505.**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* sklenjeno delovno razmerje na uradniškem delovnem mestu za nedoločen čas v državni upravi, pravosodnih organih, drugih državnih organih in upravah lokalnih skupnosti, ki so pristopili k »Dogovoru o vključitvi v interni trg dela« in biti imenovani v uradniški naziv,
* končano specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) ali visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja),
* izpit iz Državnotožilskega reda,
* 6 let delovnih izkušenj,
* opravljeno obvezno usposabljanje za imenovanje v naziv.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat opravljen magisterij znanosti, doktorat znanosti oziroma zaključen specialistični študij.

Delovne izkušnje se skrajšajo za eno leto v primeru, da ima kandidat opravljen pravniški državni izpit.

Za javne uslužbence, ki so opravili strokovni izpit za imenovanje v naziv skladno z določbami ZJU in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu ZJU.

Če izbrani kandidat še nima opravljenega izpita iz poznavanja določil Državnotožilskega reda, bo moral ta izpit, skladno z določbo 136. člena Zakona o državnem tožilstvu (Uradni list RS, št. 58/11 in naslednji), opraviti najkasneje v enem letu po sklenitvi pogodbe o zaposlitvi.

Naloge delovnega mesta so:

* vodenje, organiziranje, koordiniranje in nadziranje dela v kadrovski službi,
* izvrševanje zadev uprave organa,
* definiranje, načrtovanje in optimiziranje ter posodabljanje poslovnih procesov,
* sprejem odločitev in priprava strokovnih podlag za najpomembnejše odločitve na kadrovskem področju,
* priprava pomembnejših poročil, analiz in informacij s področja dela,
* priprava splošnih aktov, kadrovskih načrtov, sistemizacij in drugih strokovnih ter organizacijskih navodil, ki se nanašajo na kadrovsko poslovanje,
* izdelava osnutkov pogodb, odločb, sklepov, odredb in navodil, povezanih s kadrovskim poslovanjem,
* opravljanje najzahtevnejših strokovnih del skladno s predpisi, ki urejajo postopek na posameznem področju, in materialnimi predpisi,
* opravljanje drugih del po odredbi vodje tožilstva ali direktorja.

**Prijava mora vsebovati:**

1. pisno izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe, pridobljen strokovni naziv ter datum zaključka izobraževanja in ustanova, na kateri je bila izobrazba pridobljena;
2. pisno izjavo kandidata, ki vsebuje opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, skupen čas trajanja dela z datumom sklenitve in datumom prekinitve delovnega razmerja pri posameznem delodajalcu, opis dela ter stopnja zahtevnosti delovnega mesta);
3. pisno izjavo kandidata, da ima sklenjeno delovno razmerje za nedoločen čas v državni upravi, pravosodnih organih, drugih državnih organih in upravah lokalnih skupnostih, ki so pristopili k »Dogovoru o vključitvi v interni trg dela«;
4. pisno izjavo kandidata o izpolnjevanju pogoja glede uradniškega naziva, iz katere je razviden uradniški naziv, ki ga kandidat ima;
5. pisno izjavo kandidata o opravljenem obveznem usposabljanju za imenovanje v naziv;
6. pisno izjavo kandidata, da za namen tega postopka dovoljuje Okrožnemu državnemu tožilstvu v Ljubljani pridobitev podatkov iz centralne kadrovske evidence oziroma iz kadrovske evidence organa, v katerem opravlja delo;
7. pisno izjavo kandidata, da soglaša s tem, da bo Okrožno državno tožilstvo v Ljubljani osebne podatke, ki jih je navedel v prijavi za prosto delovno mesto in v tej izjavi, obdelovalo v skladu z veljavnim zakonom, ki ureja varstvo osebnih podatkov, in določili Splošne uredbe o varstvu osebnih podatkov (GDPR) izključno za namen izvedbe predmetne javne objave.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti in veščine, ki jih je pridobil.

Strokovna usposobljenost kandidatov se bo presojala na podlagi navedb v prijavi, na podlagi predloženih pisnih izjav in v skladu z merili in metodami za preverjanje strokovne usposobljenosti kandidatov.

V izbirni postopek se bodo v skladu z 12. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in naslednji) uvrstile samo popolne in pravočasno prispele prijave in le tisti kandidati, ki izpolnjujejo natečajne pogoje.

Izbrani kandidat bo delo na uradniškem delovnem mestu opravljal v uradniškem nazivu svetnik v pravosodju II, z možnostjo napredovanja v naziv svetnik v pravosodju I. Izbrani kandidat bo premeščen na uradniško delovno mesto svetnik v pravosodju – vodja kadrovske službe za nedoločen čas, s polnim delovnim časom in 6-mesečnim poskusnim delom. Poskusno delo se lahko podaljša v primeru začasne odsotnosti z dela.

Izbrani kandidat bo delo opravljal v prostorih Okrožnega državnega tožilstva v Ljubljani. Izhodiščni plačni razred za razpisano delovno mesto je 28 (2.785,27 EUR bruto).

Kandidat vloži prijavo v pisni obliki **(na priloženem obrazcu Vloga za zaposlitev),** ki jo pošlje v zaprti ovojnici z označbo »interni natečaj za delovno mesto Svetnik v pravosodju – vodja Kadrovske službe«, na naslov: Okrožno državno tožilstvo v Ljubljani, Slovenska cesta 41, Ljubljana, do **2. 9. 2025** (zadnji dan oddaje priporočeno po pošti). Za pisno obliko prijave se šteje tudi elektronska oblika, poslana na elektronski naslov: **odtlj-kadrovska@dt-rs.si**,pri čemer veljavnost prijave ni pogojena z elektronskim podpisom.

Obvestilo o končanem postopku internega natečaja bo objavljeno na spletni strani Vrhovnega državnega tožilstva RS: <http://www.dt-rs.si/zaposlitve> in na osrednjem spletnem mestu državne uprave GOV.SI.

Informacije o izvedbi javnega natečaja dobite v Kadrovski službi, telefon 01/252 8502, vsak delavnik od 10:00 do 11:00 ure.

*Opomba: v besedilu natečaja uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.*